Cantata BWV 30
FREUE DICH, ERLÖSTE SCHAR
Diada de Sant Joan Baptista
Estrenada: 1737-1739, basada en una versió profana, BWV 30a, de 1737
Text: Possiblement Christian Henrici (Picander) i Johan Olearius (1671)
Prima Parte
1. COR 
Alegra't, Legió Redimida, 
Exulta a les tendes de Sió. 
La teva prosperitat té ara 
Uns fonaments rectes i ferms 
Per a omplir-te de benaurances. 
***
2. RECITATIU (Baix)
Ara descansem i el pes de la llei no ens oprimeix.
Gens ha de torbar aquesta tranquil·litat, 
Que els nostres estimats pares 
Van desitjar, van reclamar i van esperar. 
Així doncs, que s’alegri qui sempre pugui fer-ho, 
I entoni en honor a Déu una cançó de lloança 
Que sigui repetida per uns i altres
En el cor celestial. Sí, canteu! 
***
3. ÀRIA (Baix)
Lloat sigui Déu i lloat el seu nom,
Lloat sigui el Senyor
Que ha mantingut la promesa i el jurament! 
El seu lleial serf ha nascut, 
Escollit des de fa temps 
Per a preparar el camí del Senyor.
***
4. RECITATIU (Alt) 
L'herald arriba anunciant al Rei. 
Us crida, no us encanteu, 
Desvetlleu-vos amb pas ràpid! 
Apresseu-vos rere aquesta veu 
Que mostra el camí i la llum 
Cap a aquelles beneïdes prades 
Que podrem contemplar algun dia.
***
5. ÀRIA (Alt) 
Veniu, compungits pecadors!
Apresseu-vos i correu, fills d'Adam, 
El Salvador us reclama a crits! 
Veniu, ovelles esgarriades, 
Desperteu del malson del pecat, 
Que ha arribat l'hora de la Gràcia! 
***
6. CORAL
S'escolta una veu de punta a punta del desert, 
Per a convertir tots els homes: 
Prepareu el camí del Senyor! 
Aplaneu el camí de Déu! 
Que tothom s'aixequi!
Que s'elevin les valls 
I es rebaixin les muntanyes!
***
Seconda Parte 
7. RECITATIU (Baix) 
Així doncs, mon Salvador, desitges
Mantenir ferma l'aliança 
Que vas fer amb els nostres pares, 
I regnar sobre nosaltres amb Gràcia.
Per això desitjo, amb gran zel,
Aplicar-me, Déu fidel
A viure sota el teu mandat
En la Santedat i el Temor de Déu. 
***
8. ÀRIA (Baix) 
Desitjo avorrir i rebutjar
Tot allò que et repugna, Déu meu.
No desitjo entristir-te, 
Sinó estimar-te de tot cor, 
Car Tu em dispenses gràcia. 
***
9. RECITATIU (Soprano) 
I encara que la inconstància 
És una gran feblesa humana, 
Jo afirmo ara i aquí: 
Sempre que neixi l'aurora, 
Mentre a un dia el segueixi un altre 
Desitjo viure, Déu meu, 
Amb constància i fervor
A través del teu esperit, 
Entregat a la teva Glòria. 
Et lloaran el meu cor i boca, 
Amb merescuda lloança
En virtut de la teva Aliança, 
***
10. ÀRIA (Soprano) 
Apresseu-vos, instants, veniu aquí, 
Porteu-me de seguida a aquelles prades! 
Desitjo, amb la Legió escollida, 
Elevar a Déu un altar en acció de gràcies 
A les tendes de Kedar 
En prova d'etern agraïment. 
***
11. RECITATIU (Tenor) 
Paciència, car el dolç dia 
En que seràs alliberat
De tots els turments 
D'aquest Món corrupte 
Que et tenen captiu, cor meu...
Aquest dia no trigarà a arribar!
El desig es complirà: 
Amb les ànimes redimides
En la perfecció de la mort, 
Seràs alliberat del teu cos
I cap misèria et tornarà a turmentar.
***
12. COR
Alegra't, Legió Santificada, 
Exulta en les prades de Sió! 
Els temps no veuran la fi
De la teva joia resplendent
I de la teva satisfacció.
Traduïda per Josep-Miquel Serra.
CataBach.com
La pàgina en català de JS Bach